Mi ara iɣer yiwen ammud n yeḍrisen n tsekla n ugrud i d-nejmeɛ deg tezrawt-agi nteɣ, d lmuḥal ur tettezzi ara lwelha-s ɣer temsalt n tutlayt. Imi ama d ayen yerzan awalen neɣ tifyar, ur llint am tid n yeḍrisen n tmedyazt nniḍen yecban tamedyazt tamensayt (Adekker, tibuɣarin, aḥiḥa, atg.) neɣ tamedyazt yettwacnan (tin n Lwennas Meɛtub neɣ Ayet Mangellat, neɣ wiyaḍ). Imi aswir n tutlayt ur yelli d win ɛlayen am yisefra n yimedyaten i d-nebder akk-a, rnu ɣer-s llan ula d imeslayen i d-qqaren neɣ i asen-qqaren i yigerdan mi ara bdun lehdur. D ayen i yettilin ala di ṣṣenf-agi n tsekla. Ihi, deg uswir-agi n tutlayt, ad neg tasleḍt i rebɛa n yiferdisen jebden-d llwelha-nneɣ, wigi d ireṭṭalen, ismawen (ama n yimdanen, yiɣersiwen neɣ yidgen), imeslayen n yigerdan1 akked wawalen ur nesɛi ara anamek.